**DĖL ROKIŠKIO RAJONO SAVIVALDYBĖS BŪSTO IŠNUOMAVIMO**

2018 m. gruodžio 21 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 31 punktu, 18 straipsnio 1 dalimi ir Lietuvos Respublikos paramos būstui įsigyti ar išsinuomoti įstatymo 14 straipsnio 1 dalies 4 punktu, atsižvelgdama į savivaldybės ir socialinio būsto nuomos bei priežiūros komisijos 2018 m. gruodžio 11 d. siūlymą bei A. D. 2018 m. gruodžio 10 d. prašymą, Rokiškio rajono savivaldybės taryba nusprendžia:

1. Išnuomoti A. D. šešerių metų laikotarpiui, 26,58 kv. m naudingojo ploto Rokiškio rajono savivaldybės būstą, esantį Plento g. 21-2, Didsodės k., Juodupės sen., Rokiškio r. sav.
2. Nustatyti būsto esančio Plento g. 21-2, Didsodės k., Juodupės sen., Rokiškio r. sav., nuomos mokesčio dydį – 0,98 Eur/mėn.
3. Įgalioti Rokiškio rajono savivaldybės administracijos direktorių pasirašyti savivaldybės būsto nuomos sutartį bei priėmimo ir perdavimo aktą su A. D.
4. Paskelbti šį sprendimą Rokiškio rajono savivaldybės interneto svetainėje.

Sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Antanas Vagonis

Ernesta Jančienė

Rokiškio rajono savivaldybės tarybai

**SPRENDIMO PROJEKTO „DĖL ROKIŠKIO RAJONO SAVIVALDYBĖS BŪSTO IŠNUOMAVIMO“**

**Parengto sprendimo projekto tikslai ir uždaviniai.**

Gautas A. D. prašymas išnuomoti savivaldybės būstą, esantį Plento g. 21-2, Didsodės k., Juodupės sen., Rokiškio r. sav. Lietuvos Respublikos paramos būstui įsigyti ar išsinuomoti įstatymo 14 straipsnio 1 dalies 4 punkte numatyta, kad savivaldybės būstas gali būti išnuomojamas savivaldybės tarybos sprendimu kitais tikslais, vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu ir kitais įstatymais. Atsižvelgiant į tai, parengtas savivaldybės tarybos sprendimo projektas išnuomoti savivaldybės būstą A. D.

**Šiuo metu esantis teisinis reglamentavimas.**

Lietuvos Respublikos paramos būstui įsigyti ar išsinuomoti įstatymas.

**Sprendimo projekto esmė.**

Plento g. 21-2, Didsodės k., Juodupės sen., Rokiškio r. sav., 26,58 kv. m. naudingojo ploto būstas yra įtrauktas į savivaldybės būsto fondą ir vadovaujantis Lietuvos Respublikos paramos būstui įsigyti ar išsinuomoti įstatymo nuostatoms, tarybos sprendimu gali būti išnuomotas.

A. D. šiame būste gyvena nuo 1983 m. spalio 18 d., kuris jam buvo paskirtas darbovietės, kolūkio ,,Tikruoju keliu“. Būstas priklausė minėtajam kolūkiui, vėliau – žemės ūkio bendrovei ,,Tikruoju keliu“. Likviduojantis ŽŪB ,,Tikruoju keliu“, 1993 m. kovo 18 d. priėmimo-perdavimo aktu ŽŪB ,,Tikruoju keliu“ gyvenamąjį namą, kuriame yra minėtasis būstas, perdavė Juodupės apylinkės savivaldybei (vėliau - Juodupės seniūnija). Nuo 1993m kovo 18 d. iki 2018 m. gruodžio 14 d., būstas, esantis Plento g. 21-2, Didsodės k., Juodupės sen., Rokiškio r. sav., nebuvo apskaitytas Juodupės seniūnijos balanse, daiktinės teisės į šį būstą nebuvo užregistruotos VĮ Registrų centre.

Būstą perdavus seniūnijai, A. D. būsto nuomos mokestį mokėjo iki 2001 m. Vėliau buvusi Juodupės seniūnijos seniūnei pasakius, kad nuomos mokesčio mokėti nebereikia, A. D. toliau nuomos mokesčio nebemokėjo. Tačiau ir toliau būste gyvena, juo naudojasi tvarko, prižiūri, remontuoja. Su komunalinių paslaugų teikėjais yra sudaręs sutartis.

Atsižvelgiant į tai, kad būstas, esantis Plento g. 21-2, Didsodės k., Juodupės sen., Rokiškio r. sav., yra įregistruotas kaip Rokiškio rajono savivaldybės turtas, o A. D. minėtame būste gyvena nuo pat 1983 m. ir yra pateikęs prašymą išnuomoti būstą, esantį Plento g. 21-2, Didsodės k., Juodupės sen., Rokiškio r. sav., siūloma išnuomoti šį būstą A. D. šešerių metų laikotarpiui ir nustatyti 0,98 Eur/ mėn. nuomos mokestį, kuris galės būti perskaičiuotas ne dažniau kaip vieną kartą per metus.

**Galimos pasekmės, priėmus siūlomą tarybos sprendimo projektą:**

**teigiamos** – bus patenkintas gyventojo prašymas;

**neigiamos** – nebus

**Kokia sprendimo nauda Rokiškio rajono gyventojams.**

Savivaldybės būsto fondo sąrašas ir asmenų nuomojančių savivaldybės būstą nuasmenintas sąrašas skelbiamas viešai savivaldybės internetiniame puslapyje, todėl gyventojai turi galimybę susipažinti su šiais sąrašais.

**Finansavimo šaltiniai ir lėšų poreikis**.

# Sprendimo įgyvendinimui savivaldybės biudžeto lėšų nereikės. Nuomininkas privalės mokėti apskaičiuotą nuomos mokestį 0,98 Eur per mėnesį. Nuomos mokestis pagal patvirtintą metodiką gali būti perskaičiuojamas vieną kartą per metus.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vyriausioji specialistė Ernesta Jančienė